Broj: 711-I-215-M-487-22/23-02-19

Zagreb, 13. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Ivice Nuića, direktora-člana Uprave trgovačkog društva Vodovod d.o.o. Makarska**,na 199. sjednici održanoj dana 13. siječnja 2023.g. donosi sljedeće

**MIŠLJENJE**

**Obveznik Ivica Nuić, direktor-član Uprave trgovačkog društva Vodovod d.o.o. Makarska, može istovremeno uz obnašanje navedene dužnosti u istom trgovačkom društvu obavljati i poslove radnog mjesta Rukovoditelja općeg sektora, na kojem je bio zaposlen i prije sklapanja dodatka Ugovora o radu temeljem kojeg je raspoređen na dužnost direktora.**

Obrazloženje

Zahtjev za mišljenjem podnio je obveznik Ivica Nuić, direktor-član Uprave trgovačkog društva Vodovod d.o.o. Makarska. U Povjerenstvu zahtjev je zaprimljen 30. prosinca 2022.g. pod poslovnim brojem 711-U-9435-M-487/22-01-4, povodom kojeg se vodi predmet broj M-487/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona te je stoga i Ivica Nuić kao direktor-član Uprave trgovačkog društva u većinskom vlasništvu jedinica lokalne samouprave, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je prije imenovanja za direktora u trgovačkom društvu Vodovod d.o.o. Makarska temeljem ugovora o radu bio zaposlen na neodređeno vrijeme na radnom mjestu Rukovoditelj općeg sektora te da je dodatkom osnovnog ugovora raspoređen na mjesto direktora za vrijeme trajanja mandata, ali je u naravi nastavio obavljati i poslove Rukovoditelja općeg sektora. Slijedom navedenog, obveznik temeljem članka 17. stavka 2. ZSSI-a traži prethodno odobrenje za nastavak obavljanja navedenih poslova.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Uvidom u imovinski karticu koju je obveznik podnio dana 10. svibnja 2022.g. utvrđeno je da je obveznik naveo kako dužnost direktora-člana Uprave trgovačkog društva Vodovod d.o.o. Makarska obnaša profesionalno.

Povjerenstvo ističe kako se u konkretnom slučaju radi o poslovima radnog mjesta koje je obveznik obavljao prije imenovanja na mjesto direktora trgovačkog društva u kojem obnaša dužnost direktora te ih je nastavio obavljati i dalje, prilikom čega je njihovu dinamiku odredio dodatkom ugovora o radu. Povjerenstvo stoga ističe kako nema zapreke da obveznik nastavi obavljati navedene poslove.

Nadalje, Povjerenstvo ističe kako u situaciji u kojoj obveznik uz obnašanje dužnosti obavlja i druge poslove isti bi u tom svojstvu imao pravo na primitke regresa, božićnice i sl., jer u tom slučaju navedene naknade ne bi bile primljene povodom obnašanja dužnosti direktora, već za obavljanje te druge djelatnosti, slijedom čega se ne bi radilo o dodatnoj naknadi za poslove obnašanja javne dužnosti.

Slijedom navedenog, Povjerenstvo je donijelo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Ivica Nuić, elektroničkom dostavom
2. Objava na internetskoj stranici Povjerenstva
3. Pismohrana